PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/025	Bratislava 20. marca 2008	

Protimonopolný úrad Slovenskej republiky, odbor koncentrácií v správnom konaní 
č. 0003/OK/2008 začatom dňa 09. 01. 2008 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom De Weide Blik N.V., Strijbroek 10, 2860 Sint-Katelijne-Waver, Belgické kráľovstvo  a podnikateľom Kerimom Tanerom, Metrocity B Blok D50 Levent, Istanbul, Turecká republika prostredníctvom svojho splnomocneného zástupcu Mgr. Idy Kuklišovej, Allen & Overy Bratislava, s.r.o., Carlton Savoy Building, Mostová 2, 811 02 Bratislava vo veci koncentrácie podnikateľov De Weide Blik N.V., Strijbroek 10, 2860 Sint-Katelijne-Waver, Belgické kráľovstvo, Kerima Tanera, Metrocity B Blok D50 Levent, Istanbul, Turecká republika, New Fruit Company International N.V., Frugro Mag 41-42, Strijbroek 3, B-2860 Sint-Katelijne-Waver, Belgické kráľovstvo a Alara Tarim Ürünleri Sanayi Ve Ticaret A.Ş., Hasan Köy Yolu 1 Km Gürsu/Bursa, Turecká republika 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej kontroly podnikateľa De Weide Blik N.V., Strijbroek 10, 2860 Sint-Katelijne-Waver, Belgické kráľovstvo a podnikateľa Kerima Tanera Metrocity B Blok D50 Levent, Istanbul, Turecká republika nad podnikom podnikateľa Alara Tarim Ürünleri Sanayi Ve Ticaret A.Ş., Hasan Köy Yolu 1 Km Gürsu/Bursa, Turecká republika a v získaní priamej kontroly podnikateľa De Weide Blik N.V., Strijbroek 10, 2860 Sint-Katelijne-Waver, Belgické kráľovstvo nad podnikom podnikateľa New Fruit Company International N.V., Frugro Mag 41-42, Strijbroek 3, B-2860 Sint-Katelijne-Waver, Belgické kráľovstvo na základe Zmluvy o upísaní a predaji a kúpe akcií v spoločnosti Alara, uzavretú dňa 22.11.2007 pánom Tanerom a ostatnými ako predávajúcimi a podnikateľom De Weide Blik ako kupujúcim a Zmluvy o predaji a kúpe akcií v spoločnosti NFC uzavretej dňa 22.11.2007 medzi pánom Agimom Kalanderim ako predávajúcim a podnikateľom De Weide Blik ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 09.01.2008 listom zaevidovaným pod č. 68/2008 De Weide Blik N.V., Strijbroek 10, 2860 Sint-Katelijne-Waver, Belgické kráľovstvo (ďalej len „De Weide Blik“) a pánom Kerimom Tanerom, Metrocity B Blok D50 Levent, Istanbul, Turecká republika (ďalej len „Kerim Taner“) prostredníctvom svojho splnomocneného zástupcu Mgr. Idy Kuklišovej, Allen & Overy Bratislava, s.r.o., Carlton Savoy Building, Mostová 2, 811 02 Bratislava (ďalej len „splnomocnený právny zástupca“) oznámená koncentrácia (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

Podľa Oznámenia koncentrácie na základe Zmluvy o upísaní a predaji a kúpe akcií v spoločnosti Alara, uzavretej dňa 22.11.2007 pánom Tanerom a ostatnými ako predávajúcimi a podnikateľom De Weide Blik ako kupujúcim (ďalej len „Zmluva Alara“) a Zmluvy o predaji a kúpe akcií v spoločnosti NFC uzavretej dňa 22.11.2007 medzi pánom Agimom Kalanderim ako predávajúcim a podnikateľom De Weide Blik ako kupujúcim (ďalej len „Zmluva NFC“) došlo ku koncentrácii medzi podnikateľmi De Weide Blik, Kerimom Tanerom, New Fruit Company International N.V., Frugro Mag 41-42, Strijbroek 3, B-2860 Sint-Katelijne-Waver, Belgické kráľovstvo (ďalej len „NFC“) a Alara Tarim Ürünleri Sanayi Ve Ticaret A.Ş., Hasan Köy Yolu 1 Km Gürsu/Bursa, Turecká republika (ďalej len „Alara“).

Na základe tohto oznámenia sa dňa 09.01.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0003/OK/2008, o čom úrad informoval oznamovateľa koncentrácie listom 
č. 195/PMÚ SR/2008 zo dňa 21.01. 2008. 

Úrad sa pri skúmaní predložených informácií a podkladov v prvom kroku zameral na posúdenie, či na základe uzavretia Zmluvy Alara a Zmluvy NFC došlo ku koncentrácii. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Predmetné oznámenie bolo doplnené listom doručeným úradu dňa 15.02.2008, zaevidovaným pod č. 612/2008 a listom doručeným úradu dňa 14.03.2008, zaevidovaným pod č. 1059/2008. Uvedenými listami boli doplnené chýbajúce náležitosti Oznámenia koncentrácie.

Dňom 17.03.2008 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 1111/PMÚ SR/2008 zo dňa 19.03.2008.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk dňa 13.03.2008. 

Z podkladov a informácií, ktoré boli v predmetnom konaní úradu predložené  účastníkmi konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Z Oznámenia koncentrácie spolu s jeho doplnením vyplýva, že spoločnosť De Weide Blik je akciovou spoločnosťou zaregistrovanou v hospodárskom registri podnikov, ktorý vedie Federálny úrad hospodárstva, malých a stredných podnikateľov, živnostníkov a energie pod registračným číslom podniku 0881.113.257, ktorej predmetom činnosti je výroba, dovoz, vývoz, balenie, činnosť spojená s realizáciou pomocných úkonov pri výrobnom procese, prevádzkovanie služieb súvisiacich s dopravou, prepravou a skladovaním čerstvého ovocia, zeleniny, kvetov, kvetinových cibúľ, sadeníc a hotových/instantných jedál.
Z predložených podkladov a informácií úrad zistil, že podnikateľ De Weide Blik je výlučne kontrolovaný podnikateľov CVC Capital Partners Group S.a.r.l., 5 Place du Theatre, L2613, Luxemburg a je súčasťou investičnej skupiny CVC. Do CVC skupiny patria rôzne spoločnosti, ktoré pôsobia napr. v chemickom priemysle, automobilovom priemysle, informačných technológiách, stravovaní a potravinách, maloobchode a distribúcie v Európe a Ázii.
V rámci skupiny CVC stojí podnikateľ De Weide Blik na čele skupiny Univeg. Skupina Univeg vznikla nadobudnutím výlučnej kontroly nad podnikateľom Univeg  belgie NV (v súčasnosti De Weide Blik N.V.) a nad podnikateľom Bocchi Holding B.V. podnikateľom CVC Capital Partners Group S.a.r.l. v roku 2006. Podnikateľ Bocchi Holding B.V., Middelbroekweg 29, Honselersdijk 2675, Holandsko a ním kontrolovaní podnikatelia boli integrovaní do skupiny Univeg. 

Z vyššie uvedených skutočností vyplýva, že De Weide Blik je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V Oznámení koncentrácie sa uvádza, že pán Kerim Taner vykonáva výlučnú kontrolu nad podnikom podnikateľa Alara, ALANAR MEYVE VE GIDA URETIM PAZARLAMA SAN. VE TIC. A.Ş, Çukurca Mah Çeltik Köy Yolu No: 43 Osmangazi / Bursa, Turecko a AL KIRAZ TARIM URUNLERI SAN. VE TIC. LTD.STI, Hasanköy Mah, Hasandede Cad. İstasyon SK. No:16 Gürsu / Bursa / Turecko.

Z vyššie uvedených skutočností vyplýva, že Kerim Taner je fyzickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Z oznámenia koncentrácie vyplýva, že New Fruit Company International N.V., Frugro Mag 41-42, Strijbroek 3, B-2860 Sint-Katelijne-Waver, Belgické kráľovstvo (ďalej len „NFC“) je akciovou spoločnosťou zaregistrovanou v hospodárskom registri podnikov, ktorý vedie Federálny úrad hospodárstva, malých a stredných podnikateľov, živnostníkov a energie pod registračným číslom podniku 0465.762.722, ktorej predmetom činnosti je dovoz a veľkoobchodný predaj čerstvého ovocia.

Z vyššie uvedených skutočností vyplýva, že NFC je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Alara Tarim Ürünleri Sanayi Ve Ticaret A.Ş., Hasan Köy Yolu 1 Km Gürsu/Bursa, Turecká republika (ďalej len „Alara“) je obchodná spoločnosť zapísaná v Komore obchodnej registrácie v Burse pod číslom zápisu v obchodnom registri 49356/Bursa Merkez, predmetom činnosti ktorej je podľa výpisu z obchodného registra obchod s ovocím a zeleninou a činnosti uvedené v stanovách. Podľa účastníka konania táto spoločnosť vykonáva výrobu a vývoz čerešní a čerstvých fíg. 

Z vyššie uvedených skutočností vyplýva, že Alara je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase vzniku koncentrácie, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona č. 136/2001 Z.z. účinného v čase vzniku koncentrácie rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad po preštudovaní Oznámenia koncentrácie spolu s jeho Doplnením zistil, že 22.11.2007 bola uzavretá Zmluva Alara medzi pánom Tanerom a ostatnými ako predávajúcimi a podnikateľom De Weide Blik ako kupujúcim a dňa 22.11.2007 bola uzavretá Zmluvy NFC medzi pánom Agimom Kalanderim ako predávajúcim a podnikateľom De Weide Blik ako kupujúcim. 
Úrad zároveň zistil, že pred uzatvorením Zmluvy Alara a Zmluvy NFC vykonával priamu kontrolu nad podnikom podnikateľa Alara pán Kerim Taner a kontrolu nad podnikom podnikateľa NFC vykonával pán Agim Kaladeri.

Na základe Zmluvy NFC podnikateľ De Weide Blik nadobudne 100% akcií podnikateľa NFC a Zmluva Alara predpokladá, že podnikateľ De Weide Blik postupne nadobudne 100% akcií, pričom nadobudnutie akcií je rozdelené na tri fázy (ďalej len „Transakcia Alara“).  

Po preskúmaní všetkých podkladov úrad zistil, že na základe uzavretia Zmluvy NFC bude vykonávať kontrolu nad podnikom podnikateľa NFC podnikateľ De Weide Blik.

V ďalšom kroku sa úrad zameral na posúdenie, kto bude po koncentrácii vykonávať kontrolu nad podnikom podnikateľa Alara. 

Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že po uskutočnení prvej fázy Alara nadobudne podnikateľ De Weide Blik približne 31,14% podiel na základnom imaní podnikateľa Alara a zároveň nadobudne 100% podiel na základnom imaní podnikateľa NFC, po dokončení druhej fázy Transakcie Alara bude predstavovať podiel podnikateľa De Weide Blik na základnom imaní podnikateľa Alara cca 48,99% a po dokončení tretej fázy Transakcie Alara nadobudne podnikateľ De Weide Blik 100% podiel na základnom imaní podnikateľa Alara.

Podľa ustanovení Zmluvy Alara a Stanov spoločnosti Alara, ktoré boli predložené úradu ako príloha Oznámenia koncentrácie sú orgánmi podnikateľa Alara Rada riaditeľov a Zhromaždenie akcionárov. Úrad skúmal, akým spôsobom sú prijímané rozhodnutia týkajúce sa strategických záležitostí podnikateľa Alara. 
Po preskúmaní  podkladovej dokumentácie Oznámenia úrad zistil, že rozhodnutia týkajúce sa strategických záležitostí podnikateľa Alara prijímajú podnikatelia Kerim Taner a De Weide Blik spoločne. 
Zároveň úrad zistil, že po uskutočnení tretej fázy Transakcie Alara bude podnikateľ De Weide Blik rozhodnutia týkajúce sa strategických záležitostí podnikateľa Alara prijímať samostatne. 

Úrad sa ďalej zameral na posúdenie právnej záväznosti a vynutiteľnosti zmluvných záväzkov, ako aj na posúdenie časového horizontu dokončenia jednotlivých fáz Transakcie Alara. Úrad teda skúmal, či nenastali podmienky na to, aby celú Transakciu Alara úrad posúdil ako jednu koncentráciu. V tejto súvislosti skúmal, či jednotlivé fázy Transakcie Alara sú navzájom nadväzujúce a právne podmienené takým spôsobom, že nie sú žiadne pochybnosti o tom, že k ich uskutočneniu skutočne dôjde a či tieto fázy veľmi úzko časovo súvisia. 

Úrad zistil, že jedinými odkladacími podmienkami na nadobudnutie akcií v prvej fáze Transakcie Alara je súhlas protimonopolných úradov a vzájomná podmienenosť s nadobudnutím akcií v spoločnosti NFC, tak ako je uvedené vyššie.

Ako uvádza účastník konania v Oznámení koncentrácie a ako vyplýva z podkladovej dokumentácie Oznámenia koncentrácie, po uskutočnení druhej fázy Transakcie Alara nedochádza ku zmene kontroly nad podnikom podnikateľa Alara. Napriek skutočnosti, že Zmluva Alara predpokladá v rámci druhej fázy Transakcie Alara najskôr nadobudnutie cca 18% akcií  podnikateľa Alara od pána Yavuza Tanera na Kerima Tanera a až následne na podnikateľa De Weide Blik, úrad sa bližšie záväznosťou uskutočnenia druhej fázy nezaoberal, pretože zistil, že aj bez ohľadu na to, že by sa  druhá fáza neuskutočnila, by nemala vplyv na zmenu kontroly nad podnikom podnikateľa Alara. Zároveň úrad zistil, že nedokončenie druhej fázy Transakcie Alara by nemalo vplyv na dokončenie tretej fázy Transakcie Alara. 

Ako vyplýva zo Zmluvy Alara dokončenie tretej fázy Transakcie Alara je tiež podmienené vydaním rozhodnutí orgánov hospodárskej súťaže, ak sa budú vyžadovať. 
Zároveň zo Zmluvy Alara vyplýva, že kúpna cena za akcie, ktoré sú predmetom tretej fázy Transakcie Alara sa určí podľa hodnoty EBITDA (za nasledujúce tri roky po podpise Zmluvy Alara) v súlade s článkom 10 a prílohou 10 Zmluvy Alara. 
Zmluva Alara predpokladá postup a lehoty v prípade, že sa na hodnote EBIDTA strany nedohodnú, pričom v prípade sporu rozhodne nezávislý audítor. Dĺžku a rozhodovanie nezávislého audítora strany nie sú schopné ovplyvniť a Zmluva Alara neobsahuje presný termín, do kedy je povinný nezávislý audítor rozhodnúť. 
Tretia fáza sa má potom dokončiť 3 pracovné dni po určení hodnoty EBITDA (za nasledujúce tri roky po podpise Zmluvy). Napriek tomu, že v Zmluve Alara sú dané termíny na povinnosti, ktoré Kerimovi Tanerovi vyplývajú pre určenie EBIDTA, zo Zmluvy Alara je zrejmé, že dátum, kedy dôjde k určeniu hodnoty EBIDTA nastane po viac ako troch rokoch po uzavretí Zmluvy Alara. 
Úrad tiež zistil, že v Zmluve Alara nie je daný presný dátum, dokedy sa má uskutočniť tretia fáza Transakcie Alara.

Vzhľadom na vyššie uvedené, úrad zistil, že neexistuje úplná istota, kedy dôjde k dokončeniu tretej fázy Transakcie Alara a teda ku vzniku výlučnej kontroly, pričom časový horizont uskutočnenia tretej fázy Transakcie Alara je veľmi dlhý. Úrad preto dospel k záveru, že uzavretím Zmluvy Alara získa podnikateľ De Weide Blik a podnikateľ Kerim Taner spoločnú kontrolu nad podnikom podnikateľa Alara.

Úrad skúmal, či nadobudnutie kontroly nad podnikom podnikateľa Alara a nad podnikom podnikateľa NFC predstavuje jednu koncentráciu. V tejto súvislosti úrad zistil vzájomnú previazanosť Zmluvy Alara a Zmluvy NFC, ktorá je evidentná najmä zo skutočnosti, že nadobúdateľom kontroly aj nad podnikom podnikateľa Alara aj nad podnikom podnikateľa NFC je jeden podnikateľ – podnikateľ De Weide Blik (v prípade podniku podnikateľa Alara spoločne s Kerimom Tanerom). Ďalej úrad zistil, že, Zmluva Alara aj Zmluva NFC bola uzatvorená v ten istý deň, Zmluva Alara aj Zmluva NFC sú navzájom svojimi ustanoveniami prepojené (z právneho hľadiska prepojenie týchto zmlúv vyplýva zo skutočnosti, že dokončenia podľa týchto zmlúv sú vzájomne podmienené, t.j. nadobudnutie akcií v spoločnosti NFC je podmienkou nadobudnutia akcií v spoločnosti Alara a naopak). Z ekonomického hľadiska prepojenie medzi podnikateľmi Alara a NFC vyplýva zo skutočnosti, že podnikateľ NFC je jediným zákazníkom podnikateľa Alara.
Na základe vyššie uvedených skutočností úrad dospel k záveru, že nadobudnutie kontroly nad podnikom podnikateľa Alara a nad podnikom podnikateľa NFC predstavuje jednu koncentráciu. 

To spolu s vyššie uvedenými vedie k záveru, že uzavretím Zmluvy Alara a uzavretím Zmluvy NFC dňa 22.11.2007 získal podnikateľ De Weide Blik výlučnú kontrolu nad podnikom podnikateľa NFC a podnikateľ De Weide Blik spoločne s podnikateľom Kerimom Tanerom získal spoločnú kontrolu nad podnikom podnikateľa Alara a teda uzavretím Zmluvy Alara a Zmluvy NFC v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkmi správneho konania sú podnikatelia De Weide Blik a Kerim Taner, pričom podnikateľ De Weide Blik získal priamu kontrolu nad podnikom podnikateľa NFC a podnikatelia De Weide Blik a Kerim Taner získali priamu kontrolu nad podnikom podnikateľa Alara.

V prípade, ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad  ktorým sa kontrola získava. Na základe vyššie uvedeného úrad zistil, že účastníkmi koncentrácie sú podnikatelia De Weide Blik, Kerim Taner, Alara a NFC.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ De Weide Blik aj podnikateľ NFC za uzavreté obdobie predchádzajúce vzniku koncentrácie dosiahli celosvetový celkový obrat vyšší ako 1 200 000 000 Sk. Úrad ďalej zistil, že podnikateľ De Weide Blik dosiahol za uzavreté obdobie predchádzajúce vzniku koncentrácie v Slovenskej republike celkový obrat vyšší ako 500 000 000 Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy Allara a Zmluvy NFC, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia Zmluvy Alara a Zmluvy NFC, t.j. 22.11.2007. Vzhľadom na to, že oznámenie koncentrácie bolo doručené úradu dňa 09.01.2008, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

Ako bolo uvedené vyššie, podnikateľ De Weide Blik je súčasťou investičnej skupiny CVC. Do skupiny CVC patria rôzne spoločnosti, ktoré pôsobia, napríklad v chemickom priemysle, automobilovom priemysle, informačných technológiách, stravovaní a potravinách, maloobchode a distribúcii v Európe a v Ázii.
Podnikateľ De Weide Blik ja na čele skupiny Univeg, ktorá vykonáva činnosti vo výrobe, dovoze a vývoze, balení, nakladaní a logistike čerstvého ovocia, zeleniny, kvetov a ich cibúľ, rastlín a hotových jedál a polotovarov.

Ako vyplýva z Oznámenia koncentrácie pán Kerim Taner okrem kontroly nad podnikom podnikateľa Alara vykonáva výlučnú kontrolu nad podnikom podnikateľa ALANAR MEYVE VE GIDA URETIM PAZARLAMA SAN. VE TIC. A.Ş, Çukurca Mah Çeltik Köy Yolu No: 43 Osmangazi / Bursa, Turecko a AL KIRAZ TARIM URUNLERI SAN. VE TIC. LTD.STI, Hasanköy Mah, Hasandede Cad. İstasyon SK. No:16 Gürsu / Bursa / Turecko. Podnikateľ ALANAR MEYVE VE GIDA URETIM PAZARLAMA SAN. VE TIC. A.Ş, Çukurca Mah Çeltik Köy Yolu No: 43 Osmangazi / Bursa, Turecko sa zaoberá balením a spracovaním ovocia a zeleniny a nemá žiadne obraty v európskom hospodárskom priestore. Podnikateľ AL KIRAZ TARIM URUNLERI SAN. VE TIC. LTD.STI, Hasanköy Mah, Hasandede Cad. İstasyon SK. No:16 Gürsu / Bursa / Turecko sa zaoberá predajom ovocia, zeleniny a jedla a nemá v európskom hospodárskom priestore žiadne obraty.

Podnikateľ Alara pôsobí v produkcii a vývoze čerešní  a čerstvých fíg. Podnikateľ Alara jednak produkuje patentované čerešne „Alara Giant“ a „organic“ vo vlastných ovocných sadoch a jednak obstaráva čerešne a figy od rôznych producentov v Turecku, ktorí majú EurepGAP certifikát, pričom oznamovatelia v Oznámení uvádzajú, že produkcia a dovoz banánov nepatrí medzi činnosti podnikateľa Alara.

Ako vyplýva z Oznámenia koncentrácie, pán Kerim Taner okrem podnikateľa Alara vykonáva kontrolu aj nad podnikom podnikateľa 

Podnikateľ NFC pôsobí v oblasti dovozu a veľkodistribúcie čerstvého ovocia (s výnimkou banánov). Ovocie dovážané a distribuované podnikateľom NFC zahŕňa tropické ovocie, citrusové ovocie, malvice, kôstkovice a bobuľové ovocie.  

Účastník konania v Oznámení koncentrácie uvádza, že jedinými aktivitami účastníkov koncentrácie, ktoré sa prekrývajú sú:
1)	produkcia a dovoz čerstvého ovocia (s výnimkou banánov) a
2)	veľkodistribúcia čerstvého ovocia (s výnimkou banánov).

Produkcia a dovoz čerstvého ovocia (s výnimkou banánov)

Ako uvádza oznamovateľ v Oznámení v rámci produkcie a dovozu čerstvého ovocia (s výnimkou banánov) dovozcovia a producenti ponúkajú čerstvé ovocie z rôznych oblastí veľkým distribútorom (napr. obchodným reťazcom, supermarketom). Mnohí podnikatelia pôsobiaci v tejto oblasti nielen obchodujú s čerstvým ovocím, ale ho aj balia, označujú a niekedy dokonca distribuujú (poskytujú logistické služby).

Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia úrad vychádzal pri vymedzení relevantného trhu aj z rozhodnutia úradu číslo: 2002/ZK/3/1/240 zo dňa 15. 11. 2002 vo veci koncentrácie podnikateľov Bolanpass Limited so sídlom 1 Beresford Street, Dublin 7, Írska republika a Hortim International,   spol. s r.o.,  so  sídlom  Břeclav, Haškova  18,  Česká  republika, IČO  47  91  55  28  
(ďalej len „Rozhodnutie č. 2002/ZK/3/1/240“).

Vo vzťahu k dovozu čerstvého ovocia úrad v Rozhodnutí č. 2002/ZK/3/1/240 vymedzil tovarový relevantný trh dovozu čerstvého ovocia a zeleniny (s výnimkou banánov), pričom zároveň vymedzil samostatný tovarový relevantný trh dovozu banánov. 
Oznamovatelia v oznámení uvádzajú, že v súlade s rozhodovacou praxou Európskej Komisie považujú produkciu a dovoz čerstvého ovocia za súčasť jedného tovarového relevantného trhu, avšak  produkciu a dovoz čerstvej zeleniny za samostatný tovarový relevantný trh odlišný od trhu produkcie a dovozu čerstvého ovocia.

Zároveň však uvádzajú, že z účastníkov koncentrácie sa zaoberá aktivitami v oblasti produkcie, dovozu a veľkodistribúcie zeleniny iba podnikateľ De Weide Blik, podnikatelia Alara a NFC vykonávajú aktivity len vo vzťahu k čerstvému ovociu, preto sa úrad zaradením alebo vylúčením zeleniny z tovarového relevantného trhu produkcie a dovozu čerstvého ovocia bližšie nezaoberal.
 
Zároveň účastník konania uvádza, že podľa rozhodovacej praxe úradu aj Európskej Komisie banány predstavujú tovar, ktorý nie je zastupiteľný s iným čerstvým ovocím alebo zeleninou a to z dôvodu, že z pohľadu ponuky sa pre produkciu banánov vyžaduje špeciálne zariadenie na dozrievanie, inštalácia ktorého trvá približne osem mesiacov, a z pohľadu dopytu majú banány jedinečné vlastnosti, ktoré nemajú ostatné druhy ovocia (banány sú ľahko konzumovateľné a teda vhodné pre malé deti a seniorov a sú dostupné počas celého roka za relatívne stabilné ceny). Napriek tomu je však účastník konania názoru, že po zrušení dovozných kvót na banány, banány spadajú pod jeden tovarový relevantný trh s ostatným čerstvým ovocím.
Zároveň však uvádza, že v produkcii, dovoze a veľkodistribúcii banánov pôsobí z účastníkov koncentrácie iba podnikateľ De Weide Blik, preto sa úrad zaradením alebo vylúčením banánov z tovarového relevantného trhu produkcie a dovozu čerstvého ovocia bližšie nezaoberal.

Účastník konania sa z vyššie uvedených dôvodov priklonil pri vymedzení tovarových relevantných trhov k vymedzeniu tovarového relevantného trhu ako relevantnému trhu produkcie a dovozu čerstvého ovocia, teda produkciu a dovoz banánov a zeleniny nezaradili do tohto rovnakého relevantného trhu.

Zároveň účastníci konania sú toho názoru, že tovarový relevantný trh produkcie a dovozu čerstvého ovocia (s výnimkou banánov) nie je potrebné deliť (napr. podľa druhu ovocia). Podľa účastníkov konania na tomto stupni trhu sa produkuje a dováža celá škála čerstvého ovocia. Zákazníci podnikateľov činných na tomto tovarovom relevantnom trhu (veľkí predajcovia a veľkí distribútori) vyžadujú, aby im producenti, resp. dovozcovia poskytovali celú škálu čerstvého ovocia počas celého roka. Zmluvy o dodávkach sú často krát uzatvárané na celú škálu ovocia a zeleniny.
Podľa účastníka konania sú jednotlivé druhy ovocia (s výnimkou banánov) zastupiteľné aj z pohľadu dopytu. Spotrebitelia totiž zvyknú míňať určené množstvo peňažných prostriedkov na ovocie vo všeobecnosti a nie na konkrétny druh ovocia. Zastupiteľnosť jednotlivých druhov ovocia sa prejavuje napríklad aj v tom, že ak stúpne cena niektorého z druhov ovocia, spotrebitelia začnú kupovať iný druh ovocia. Z tohto dôvodu považuje účastník konania všetky druhy čerstvého ovocia (s výnimkou banánov) za zastupiteľné. 
Účastník konania v Oznámení uvádza, že v súlade s rozhodovacou praxou Európskej Komisie, je ovocie vyprodukované na domácom trhu a ovocie dovezené z iných krajín vzájomne zastupiteľné, pričom vzájomná zastupiteľnosť vyplýva hlavne zo skutočnosti, že sa zlepšili chladiarenské technológie využívané pri skladovaní ovocia a teda, že životnosť ovocia sa predĺžila. To umožňuje ovociu produkovanému na domácom trhu byť k dispozícii na predaj aj mimo sezóny. Rovnako lepšia chladiarenská technológia umožňuje dovozcom čerstvého ovocia dovážať ovocie zo vzdialenejších miest. Ovocie vyprodukované v rámci domáceho trhu, ako aj ovocie z iných krajín sú k dispozícii počas celého roka.
Rovnako účastníci koncentrácie vyžadujú od svojich dodávateľov čerstvé ovocie počas celého roka. To znamená, že veľkodistribútori musia čerstvé ovocie získavať z rôznych zdrojov – nákupom na domácom trhu ako aj dovozom z iných krajín. Nezanedbateľné sú aj preferencie zákazníkov, ktorí by uprednostnili lacnejšie dovezené ovocie pred drahším ovocím vyprodukovaným na domácom trhu.
Z vyššie uvedených dôvodov účastník konania vyvodzuje, že čerstvé ovocie vyprodukované v rámci domáceho trhu, ako aj dovezené ovocie patria do toho istého tovarového relevantného trhu.

V nadväznosti na skutočnosť, že na trhu produkcie a dovozu čerstvého ovocia (s výnimkou banánov) pôsobí na území Slovenskej republiky len podnikateľ De Weide Blik a vzhľadom na to, že tak ako je uvedené nižšie, posudzovanou koncentráciou nedochádza k zmenám podmienok hospodárskej súťaže vo vyššie uvedených činnostiach podnikateľa De Weide Blik, nebolo na posúdenie predmetnej koncentrácie potrebné presnejšie definovať tovarové relevantné trhy vzťahujúce sa na vyššie uvedené činnosti. 

Veľkodistribúcia čerstvého ovocia (s výnimkou banánov)

Podľa účastníkov konania v rámci tohto relevantného trhu veľkí distribútori predávajú čerstvé ovocie
i)	menším veľkodistribútorom
ii)	maloobchodníkom
iii)	podnikateľom poskytujúcim stravovacie služby (napr. reštaurácie, nemocnice a pod.)
Podľa účastníka konania pri veľkodistribúcii je možné uvažovať o jednom relevantnom trhu ako pre veľkodistribúciu čerstvého ovocia, tak aj čerstvej zeleniny. Zákazníci podnikateľov pôsobiacich na tomto tovarovom trhu vyžadujú zväčša celý sortiment ovocia a zeleniny. Preprava a skladovanie ovocia a zeleniny sa podľa účastníkov konania zásadne nelíši.
Účastník konania v Oznámení uvádza, že na území Slovenskej republiky nepôsobí na trhu veľkodistribúcie čerstvého ovocia žiadny z účastníkov koncentrácie. 

Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia úrad vychádzal pri vymedzení relevantného trhu z Rozhodnutia č. 2002/ZK/3/1/240, v ktorom úrad definoval relevantný trh veľkoobchodnej distribúcie čerstvého ovocia a zeleniny. 
Avšak vzhľadom na skutočnosť, že v oblasti veľkodistribúcie zeleniny pôsobí iba podnikateľ De Weide Blik, otázka presného definovania tohto tovarového relevantného trhu môže zostať otvorená. 

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšom skúmal, či uskutočnením posudzovanej koncentrácie nedôjde na území Slovenskej republiky na vyššie uvedených trhoch k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na vyššie uvedených relevantných trhoch. 

Ako je uvedené vyššie, úrad zistil, že podnikateľ Kerim Taner, podnikateľ Alara ani podnikateľ NFC, ani podnikatelia s týmito podnikateľmi prepojení v Slovenskej republike nevykonávajú žiadne činnosti a nedosahujú v Slovenskej republike žiaden obrat. 

Predmetnou koncentráciou teda na území Slovenskej republiky nedochádza k zmenám podmienok hospodárskej súťaže vo vyššie uvedených činnostiach podnikateľa De Weide Blik, a tak ako je uvedené vyššie, nebolo potrebné presnejšie definovať tovarové relevantné trhy vzťahujúce sa na vyššie uvedené činnosti účastníkov koncentrácie. 

Po preskúmaní všetkých podkladov úrad zistil, že relevantný priestorový trh pre vyššie uvedené tovarové trhy je minimálne celoštátny, daný územím celej Slovenskej republiky. 
Úrad zistil, že z účastníkov posudzovanej koncentrácie na území Slovenskej republiky pôsobí iba podnikateľ De Weide Blik a to len v oblasti produkcie a dovozu čerstvého ovocia (s výnimkou banánov).  Podnikateľ Kerim Taner, podnikateľ Alara a podnikateľ NFC na území Slovenskej republiky nepôsobia vôbec. 

Na základe vyššie uvedeného úrad zistil, že pri vymedzení priestorovej dimenzie trhov uvedených vyššie na územie Slovenskej republiky nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na týchto trhoch.

Úrad zároveň zvažoval, či je možné rozšíriť priestorový relevantný trh vyššie uvedených trhov o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. 

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch ako sú uvedené vyššie, ktorého dôsledkom sú významné prekážky efektívnej hospodárskej súťaže na týchto trhoch. 

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 1111/PMÚ SR/2006 zo dňa 19.03.2008 vyzval účastníkov správneho konania pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

Účastníci konania prostredníctvom splnomocneného právneho zástupcu listom zaevidovaným úradom pod číslom 1141/2008 doručenom úradu dňa 20.03.2008 uviedli, že okrem dvoch chýb v písaní, nemá k informáciám obsiahnutých vo Výzve žiadne námietky. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Ida Kuklišová, 
Allen & Overy Bratislava, s.r.o., 
Carlton Savoy Building, 
Mostová 2, 
811 02 Bratislava